Hrušovský, Pavol, podpredseda NR SR (2011-03-29):
... o 20.00 hodine opoziční prezidentskí kandidáti legálnym spôsobom zorganizovali občianske zhromaždenie na Októbrovom námestí v Minsku na protest proti zmanipulovaným prezidentským voľbám v Bielorusku. Z viacerých zdrojov bolo potvrdené, že napriek sebaobetavej snahe opozičných politických síl udržať pokojný charakter tohto protestného zhromaždenia boli zo strany nasadených provokatérov vykonané násilné činy, ktoré dali policajným silám formálnu zámienku na tvrdé potlačenie tohto ináč pokojného zhromaždenia. Bolo zadržaných sedem opozičných prezidentských kandidátov a vyše šesťsto ďalších účastníkov tohto protestného zhromaždenia. Napriek tomu, že účastníci zhromaždenia prejavili disciplínu a ohľaduplnosť, provokatéri mali všetku ich snahu prekaziť násilím. Jeden z opozičných prezidentských kandidátov Vitalij Rymaševskij sa snažil zabrániť provokatérom rozbíjať okná na budove vlády. Pri tomto počínaní bol surovo zbitý a utrpel tržné rany na hlave, ktoré bolo potrebné ošetriť. Napriek tomu bezprostredne po spomenutom incidente s krvácajúcou hlavou pristúpil k mikrofónu a opätovne vyzýval účastníkov, aby sa nenechali vyprovokovať a udržali násilie. Na toto jeho počínanie existuje viacero svedectiev vrátane videozáznamov. Dnes je bieloruskými orgánmi tento občan vyšetrovaný za podnecovanie verejného násilia a hrozí mu 15-ročné väzenie. Panie poslankyne, páni poslanci, Bielorusko geograficky patrí do Európy. Je naším záujmom a našou túžbou, aby k nej patrilo aj politicky a právne. Hovoríme to aj v mene statočných občanov Bieloruska, ktorí sa nenechali zlomiť a zastrašiť. Kvalita bieloruského politického systému má byť odrazom kvalít týchto občanov a nie osobných neukojených ambícií jednotlivca, autokratického a nekontrolovaného vládcu. Chceme, aby statoční občania Bieloruska mohli byť aj našimi európskymi spoluobčanmi. Ale do európskeho prostredia, pokiaľ ho chápeme ako slušné, slobodné a demokraticky spravované, nepatria ani zmanipulované voľby, ani policajné provokácie na zákonných zhromaždeniach, ani perzekúcie politickej opozície. Z vlastnej minulosti vieme, čo znamená život v neslobode. Bolo by nečestné, keby sme ako legitímne zvolené zákonodarné zhromaždenie nepozdvihli hlas na obranu slobody iných, k tomu ešte v krajine, ktorá je nám blízka, tak ako som povedal, geograficky, jazykovo aj kultúrne. Na tom koniec koncov závisí aj budúcnosť našej vlastnej krajiny. Ľudské práva patria rovnako prirodzene pre Bielorusov, ako aj pre nás, vyhlásenie práv ako morálnej normy a prirodzenej potreby však nestačí. Ich naplnenie musí nasledovať v konkrétnych podmienkach právnych a politických u konkrétnych národov v konkrétnych štátoch. Inak zostanú len snom či abstraktnou špekuláciou. Možno krásny sen a možno zaujímavá špekulácia, no nestanú sa spoločenskou realitou a nemožno ich nazývať právami inak, než v prenesenom slova zmysle. V našej krajine sme museli vyvinúť značné úsilie nato, aby sme sa stali súčasťou spoločenstva skutočne slobodných národov. Túto cestu sme povinní ponechať otvorenú a sprístupňovať ju aj ostatným občanom, štátom a národom. Pán predseda, toľko k zdôvodneniu návrhu uznesenia Národnej rady Slovenskej republiky k vyhláseniu, ktoré ste všetci dostali v písomnom vyhotovení, ktoré máte v laviciach a o ktoré vás prosím, aby ste ho podporili hlasovaním a prijali sme Vyhlásenie Národnej rady Slovenskej republiky k politickej situácii v Bielorusku, ktorým Národná rada Slovenskej republiky žiada prezidenta Lukašenka o okamžité prepustenie politických väzňov a o zohľadnenie trestov všetkým bieloruským občanom, ktorí boli v súvislosti so zhromaždením 19. decembra 2010 odsúdení. Ďalej odporúča vláde a prezidentovi Slovenskej republiky, aby sa vo svojich aktivitách na bilaterálnych a multilaterálnych fórach usilovali o prepustenie politických väzňov v Bielorusku. Takéto iniciatívy, ktoré sú sústredné a prichádzajú z rôznych, aj iných národných parlamentov, ale aj sú prijímané na fórach Európskej únie, sú dostatočným povzbudením a inšpiráciou pre to, aby zápas za slobodu a demokraciu, ktorý sa dnes v Bielorusku vedie, dokázal nadchnúť a povzbudiť tých, ktorí sú dnes utláčaní, prenasledovaní a väznení. Priatelia, má to svoj význam, má to svoje opodstatnenie a Slovensko už viackrát dokázalo prejaviť takýto postoj, čo sa neskôr, možno nie hneď, prejaví aj na konkrétnych aktoch a činoch. Sme svedkami, ako sa aj komunistický režim pod tlakom slobodných a demokratických krajín rozhodol konať v prospech tých, ktorí po slobode túžia a ktorí chcú v slobode žiť. Som presvedčený, že aj táto iniciatíva Národnej rady bude smerovať k tomu, o čom som hovoril, k dobrému záujmu a povzbudeniu všetkých tých, ktorých som vo svojom vystúpení spomínal. Ďakujem.